DA Den Europæiske Unions Tidende C 410/12

Offentliggørelse af en ansøgning i henhold til artikel 50, stk. 2, litra a, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 410/07

Denne offentliggørelse giver mulighed for at gøre indsigelse mod ansøgningen i henhold til artikel 51 i forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske oplysninger og oprindelsesbetegnelser for landbrugsprodukter og fødevarer (2)

»FRÄNKISCHER GRÜNKERN«

EF-Nr.: DE-PDO-0005-01144 — 7.8.2013

BGB ( ) BOB ( X )

1. Navn

»Fränkischer Grünkern«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet, som navnet opført under punkt 1 er gældende for

Fränkischer Grünkern er speltkorn (Triticum Spelta), som høstes umodent og tørres. Spelten høstes, når den har nået en dejagtig modningstilstand. Gennem den efterfølgende tørring, som traditionelt foretages over bøgebål, gøres Fränkischer Grünkern holdbar og får sin typiske aroma. Hvert parti korn klassificeres i en af tre mulige kvalitetsklasser: type I med mindst 80 %, type II med mindst 70 % og type III med mindst 60 % olivengrønne korn. Ud over smagen er kvalitetskriterierne kornets olivengrønne farve og dets struktur, samt at det ikke er blandet med andre kortsorter, flyvehavre eller ukrudtsfrø. Vandindholdet må maksimalt være på 13 %.

3.3. Råstoffer (kun for forarbejdede produkter)

Til produktionen af Fränkischer Grünkern må der udelukkende anvendes spelt af sorten Bauländer Spelz.

3.4. Foder (kun for produkter med animalsk oprindelse)

—

3.5. Særlige produktionsskridt, som skal udføres i det afgrænsede geografiske område

Den samlede produktionsproces fra dyrkning til fremstilling og forarbejdning af Fränkischer Grünkern, dvs. såning, høst og tørring, skal ske i det afgrænsede geografiske område.

3.6. Særlige bestemmelser for processer som skæring, rivning, emballering osv.

—

3.7. Særlige bestemmelser for mærkning

Fränkischer Grünkern skal i alle markedsføringsled mærkes som »Fränkischer Grünkern« sammen med det tilsvarende EU-symbol. Desuden skal mærkatet indeholde producentens navn og adresse. Brancheforeningens registreringsnummer kan angives valgfrit.

4. Kort beskrivelse af det geografiske områdes afgrænsning

Det geografiske område omfatter amterne Hohenlohekreis, Main-Tauber-Kreis og Neckar-Odenwald-Kreis i Baden-Württemberg samt amterne Miltenberg og Würzburg i Bayern.

5. Sammenhæng med det geografiske område

5.1. Det geografiske områdes særpræg

Store dele af dyrkningsområdet ligger i et tørt område i regnskyggen af Odenwald, først og fremmest på skrænter og markgrunde, som er uegnet til dyrkning af hvede og har værdier fra 20/25, og som delvist kan karakteriseres som »ugunstigt stillet fra naturens side«. I det geografiske område består undergrunden hovedsageligt af muslingekalksten. Den årlige gennemsnitstemperatur i det geografiske område er 8,4 °C og den årlige nedbør ca. 770 mm. Her på den mindre dybe og stenede jord, hvor dyrkning af vinterhvede ikke længere er mulig, har landbrugerne dyrket spelt i århundreder. Området Bauland i Baden, som udgør kernen i det geografiske område, er det mest betydningsfulde traditionelle dyrkningsområde for Grünkern. Der findes ingen andre områder, hvor der i århundreder er blevet dyrket spelt med det formål at fremstille Grünkern. Gennem generationer har landmændene i det geografiske område høstet den på grund af ugunstige vejrforhold særligt udsatte mælkemodne spelt under træerne, ved markskellene og ved vejkanten og efterfølgende tørret den.

Udvindingen af Fränkischer Grünkern fra den mælkemodne spelt er forbundet med megen møje og besvær. Det kræver solidt fagkendskab, meget håndarbejde og stor omhyggelighed, og er derfor også kun mulig i små landbrugsvirksomheder ved et samarbejde, som er overleveret fra generation til generation. Den traditionelle tørring over bøgebål er bevaret frem til i dag. Den ca. 120°-150° varme tørringsluft bliver sendt gennem de afgrøder, som skal tørres. Det er vigtigt, at røgen fra træet gennemstrømmer speltafgrøderne fuldstændigt og således giver dem den traditionelle smag. Den traditionelle tørring med perforerede plader og håndarbejde praktiseres meget sjældent. Den fredede samling af tørreovne brugt til forarbejdning af Fränkischer Grünkern, som findes langs markvejen i den sydlige udkant af Walldürn — Altheim (Neckar-Odenwald-Kreis), vidner om den betydning, som Fränkischer Grünkern har haft for datidens lokalbefolkning. Også i dag handler tørringsprocessen ikke blot om at holde den rigtige temperatur men også om at have en vis fingerspidsfornemmelse og tilstrækkelig erfaring. Den tekniske viden, som lokalbefolkningen har om dyrkning og fremstilling af Fränkischer Grünkern er blevet overleveret fra generation til generation.

Samtidig udgør Sydtyskland det traditionelle afsætningsområde for Fränkischer Grünkern. De tidligste historiske omtaler af Fränkischer Grünkern kan dateres tilbage til det 17. århundrede og findes i regninger fra vingårde eller i rente- og skattebøger fra landsbyer og mindre byer. Allerede fra midten af det 18. århundrede blev Fränkischer Grünkern dyrket i det geografiske område og forhandlet som »gröner Kern«. Fra midten af det 19. århundrede voksede den kommercielle handel med Fränkischer Grünkern. Det skyldtes dels de jødiske købmænds fremme af dyrkningen af Fränkischer Grünkern i regionen, dels at der fandtes vigtige afsætningsmarkeder. Regionale aftagere som eksempelvis firmaet Knorr, som blev grundlagt i det nærliggende Heilbronn og allerede i 1870'erne begyndte at anvende mel lavet af Fränkischer Grünkern, var også var en vigtig forudsætning for opsvinget på markedet for Fränkischer Grünkern.

5.2. Produktets særpræg

Fränkischer Grünkern er kendetegnet ved en ensartet glasagtig struktur og farve samt en kraftig, krydret bøgetræssmag og en nøddeagtig aroma. Det smalle og slanke Fränkischer Grünkern-korn har såkaldt hårde klæbeegenskaber, som fremkalder den nøddeagtige aroma ved tørringen. Sorten Bauländer Spelz blev i 1960 gjort obligatorisk for medlemmerne af »Vereinigung Fränkischer Grünkern erzeuger e.V« (foreningen for producenter af Fränkischer Grünkern), da den har den bedste aroma og den største glasagtighed. Bauländer Spelz blev godkendt i 1958 og hører dermed til en af de ældste godkendte speltsorter. Ifølge videnskabelige undersøgelser er grunden til, at sorten, som har hjemme og er udbredt i det geografiske område, er så velegnet til dyrkning af Fränkischer Grünkern, at den danner faste kerner, hvilket er en fordel i forbindelse med tørringsprocessen i den skrøbelige dejmodenhedsfase. Den robuste og nøjsomme sort er fortræffelig tilpasset til de særlige geografiske og klimatiske betingelser og leverer — selv i det geografiske område, hvor de agronomiske forhold er mindre gunstige — stadig et middelgodt udbytte også uden udgiftskrævende forædling. Videnskabelige undersøgelser foretaget af det nationale forskningsinstitut for korn om sortens, høsttidspunktets og tørringens indflydelse på kvalitetsegenskaberne for Fränkischer Grünkern viser, at sorten Bauländer Spelz er bedre egnet til dyrkning af Fränkischer Grünkern i det afgrænsede geografiske område med hensyn til såvel tørringsprocessen for at opnå en ensartet glasagtig struktur og farve såvel som den aromatiske smag og udbyttet af Fränkischer Grünkern (Zwingelberg & Münzing, »Grünkern — Einfluss von Sorte, Erntezeitpunkt und Darre auf die Qualitätseigenschaften«, 1991, s. 21). Derudover giver denne oprindelige sort et meget kompakt korn med en tusindkornsvægt, som tenderer til at ligge under gennemsnittet. Dette fremmer en ensartet tørringsproces og giver en ensartet glasagtig struktur og farve, ligesom sorten har vist sig at være specielt velegnet til dyrkning af Fränkischer Grünkern på grund af det særligt gode udbytte.

5.3. Årsagssammenhæng mellem det geografiske område og kvaliteten eller kendetegnene ved produktet (i tilfælde af en BOB) eller en bestemt kvalitet, udseende eller andre egenskaber ved produktet (i tilfælde af en BGB)

Fränkischer Grünkerns kvalitet og karakteristiske egenskaber skyldes overvejende de geografiske forhold i dyrkningsområdet, herunder de naturlige og menneskelige påvirkninger. Disse særpræg betinger sammen med jordforholdene og de klimatiske betingelser i det geografiske område kombineret med sorten Bauländer Spelz de særlige produktspecifikke kendetegn.

Den lokale viden, den århundredgamle tradition for dyrkning, forarbejdning og produktion af Fränkischer Grünkern, navnlig håndelaget i forbindelse med høsten og landmændenes forarbejdning, bidrager til Fränkischer Grünkerns særlige og anerkendte organoleptiske kendetegn. For at bevare Baulands kulinariske kultur har »Slow Food Stiftung für biologische Vielfalt« (slow food-stiftelsen for biologisk mangfoldighed) i 2010 optaget Fränkischer Grünkern i sit internationale »Presidia«-projekt.

Fränkischer Grünkern anvendes i den finere gastronomi både i og uden for regionen. Talrige opskrifter med Fränkischer Grünkern, som er blevet overleveret gennem generationer, og hvoraf den ældste er fra 1821, viser kornets betydning for det frankiske køkken. Aktiviteter med »Baulands guld« som omdrejningspunkt beriger regionens kulturliv, f.eks. Fränkischer Grünkern-festivalen, som har fundet sted hvert år i Kupprichhausen siden 1978 og den ca. 100 km lange frankiske Fränkischer Grünkern-cykelsti.

Både naturforhold og menneskelige faktorer, såsom høsttidspunkt og tørringsproces påvirker produktets egenskaber på en måde, som ikke ville være mulig i andre regioner. Således muliggør det geografiske områdes særlige klima- og jordforhold kombineret med sorten Bauländer Spelz, hvis brug er udbredt i det geografiske område, og den tørreteknik, der er opstået i det geografiske område, fremstillingen af et produkt af høj kvalitet. Således opbygges der en bæredygtig forretning, som med menneskelig kunnen er tilpasset de geografiske forhold på et ellers af naturen ugunstigt stillet sted..

Henvisning til offentliggørelsen af specifikationen

(Artikel 5, stk. 7, i forordning (EF) nr. 510/2006 (3))

https://register.dpma.de/DPMAregister/geo/detail.pdfdownload/40685

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.